<classify> Taarifa ya TFF kwa vyombo vya habari jana ilisema Muro atafikishwa kwenye Kamati ya Maadili mapema Januari mwakani baada ya sikukuu ya Mwaka Mpya.Muro alimshambulia kwa maneno ya kibaguzi Manara kwenye mkutano wake na waandishi wa habari uliofanyika juzi makao makuu ya Klabu ya Yanga mtaa wa Twiga na Jangwani, Kariakoo.Katika mkutano huo baadhi ya maneno aliyosema Muro ni kwamba yeye hana wakati wa kupiga kelele maana si Mzaramo na kwamba amekuja mjini kutafuta maisha.Muro alifikia hatua hiyo baada ya Manara kuzungumza kwenye vyombo vya habari akidai Yanga inapendelewa baada ya TFF kufanyia marekebisho kanuni zake za usajili.Taarifa ya TFF ilisema, kauli ya Muro dhidi ya Manara ni kinyume na Katiba ya TFF, Shirikisho la soka Afrika CAF na Shirikisho la soka la Kimataifa FIFA ambazo zinapiga vita vitendo vya ubaguzi wa aina yoyote katika mpira wa miguu.Mapema mwaka huu, Muro alifikishwa kwenye Kamati ya Nidhamu ya TFF kutokana na kumshambulia na kumdhalilisha kupitia vyombo vya habari aliyekuwa Kaimu Ofisa Mtendaji Mkuu wa Bodi ya Ligi Kuu Tanzania TPLB, Fatma Abdallah.Kamati ya Nidhamu ilimwadhibu kwa kumpiga faini ya Sh milioni 5.  <topic>: MICHEZO 